Javorové sedlo

Javorové sedlo (, , ) je široké sedlo v hlavnom hrebeni Vysokých Tatier medzi Javorovým štítom a Malým Ostrým štítom, ktorý je vedľajším vrcholom Ostrého štítu. Je to najhlbšia depresia v hrebeni medzi Veľkou Studenou dolinou a Javorovou dolinou. Na východnom hrebeni Javorového štítu sú Sivé zuby, takmer vodorovný ozubený úsek a na severe pod sedlom je Zadná Javorová dolina. Na juhu pod sedlom je Ostrý kotol, v ktorom sú Sivé plesá.

 Názov 
Je odvodený z polohy nad Javorovou dolinou. Nie je to starý názov. Starší autori turistických sprievodcov mu prisúdili meno Červená lávka. To mnohých mýlilo. Boli aj názvoslovné nedorozumenia. Dotýkali sa najmä poľskej a slovenskej literatúry a máp. Mýlili si ho s Priečnym sedlom a Javorovou škárou a pod. Spišskí horskí vodcovia nazývali Červenou lávkou súčasné Priečne sedlo a Javorové sedlo označovali ako Zadnú červenú lávku. V nemčine a maďarčine Javorové sedlo nieslo meno Hintere Rote Bank a Vöröspad. Keď sa pre Priečne sedlo ujal súčasný názov aj v nemeckej verzii Kerbchen a maďarsky Rovátka, stal sa v názve Javorového sedla zbytočný polohopisný prívlastok a stalo sa z neho Rote Bank, Vöröspad a v slovenčine dočasne Červená lávka. Názvoslovná komisia TANAPu tento názov vymazala zo slovníka geografickej nomenklatúry pre nedorozumenia, ktoré sa ťahali od minulosti. Poľský názov je dnes rovnaký ako slovenský.

 Turistika
Cez sedlo nevedie turistický chodník. Prístupné je len s horským vodcom.

 Prvý známy prechod 
V lete – Viktor Lorenc, október 1878
V zime Viktor Roland a Štefan Zamkovský, marec 1928

 Upozornenie 
Na niektorých slovenských i poľských mapách v sprievodcoch a v encyklopédiách sa zamieňa Javorové sedlo s Hutianskym sedlom, ktoré je v Západných Tatrách. Je to preto, lebo neďaleko Hutianského sedla v Západných Tatrách je Javorová dolina, ktorá nemá nič spoločné s Javorovou dolinou vo Vysokých Tatrách. Javorové sedlo nie je Hutianske sedlo.

 Galéria 

 Referencie 

 Iné projekty 

 Externé odkazy 
Poloha na turistickej mape

Kategória:Sedlá Vysokých Tatier